CELEX: 
Language: hr
Date: 2018-07-18 00:00:00
Title: PROVEDBENA ODLUKA KOMISIJE (EU) …/… o donošenju i ažuriranju popisa vještina, kompetencija i zanimanja europske klasifikacije u svrhu automatskog usklađivanja ponude i potražnje na zajedničkoj IT platformi EURES

PROVEDBENA ODLUKA KOMISIJE (EU) …/…
            
            
               оd 18.7.2018.
            
            
               o donošenju i ažuriranju popisa vještina, 
                  kompetencija i zanimanja europske klasifikacije u svrhu automatskog usklađivanja ponude i potražnje na zajedničkoj IT platformi EURES 
            
            
               (Tekst značajan za EGP)
            
            
               EUROPSKA KOMISIJA,
            
            
               uzimajući u obzir Ugovor o funkcioniranju Europske unije,
            
            
               uzimajući u obzir Uredbu (EU) 2016/589 Europskog parlamenta i Vijeća od 13. travnja 2016. o Europskoj mreži službi za zapošljavanje (EURES), pristupu radnika uslugama mobilnosti i daljnjoj integraciji tržišta rada i izmjeni uredaba (EU) br. 492/2011 i (EU) br. 1296/2013
                  1
               , a posebno njezin članak 19. stavak 2.,
            
            
               budući da:
            
            
               (1)Uredbom (EU) 2016/589 uspostavlja se zajednička IT platforma za povezivanje slobodnih radnih mjesta, molbi za posao i životopisa (profila tražitelja zaposlenja) u Europskoj uniji koje se stavljaju na raspolaganje portalu EURES;
            
            
               (2)Kako bi se omogućilo povezivanje slobodnih radnih mjesta i profila tražitelja zaposlenja, podaci se moraju razmjenjivati u okviru ujednačenog sustava, u smislu članka 17. Uredbe (EU) 2016/589, na temelju zajedničkih tehničkih standarda i formata;
            
            
               (3)Kako bi se pospješila razmjena informacija o slobodnim radnim mjestima i profila tražitelja zaposlenja, te kako bi se osiguralo kvalitetno višejezično usklađivanje ponude i potražnje u različitim nacionalnim kontekstima, nužno je upotrijebiti detaljnu višejezičnu terminologiju za opis zanimanja, vještina i kompetencija. Takva terminologija poslužit će kao zajednička referentna točka pri razmjeni informacija o kandidatima ili o slobodnim radnim mjestima u kontekstu transnacionalnog usklađivanja ponude za radna mjesta te jamči da će se očuvati značenje informacija;
            
            
               (4)Člankom 19. Uredbe (EU) 2016/589 stoga se predviđa upotreba europske klasifikacije kako bi se postigla razina interoperabilnosti koja je potrebna za kvalitetno usklađivanje ponude i potražnje putem zajedničke IT platforme;
            
            
               (5)Komisija je u tu svrhu blisko surađivala s državama članicama i dionicima na razvoju klasifikacije europskih vještina, kompetencija, kvalifikacija i zanimanja (ESCO). Osnovala je radnu skupinu država članica o ESCO-u kako bi osigurala blisku suradnju s državama članicama. Osnovala je i odbor za održavanje ESCO-a, koji daje tehničke savjete o upravljanju klasifikacijom, njezinu ažuriranju, provedbi i osiguranju kvalitete. I dionici su pridonijeli razvoju ESCO-a u okviru referentnih skupina i internetskih savjetovanja;
            
            
               (6)Komisija se savjetovala s radnom skupinom država članica o ESCO-u i njegovim prijevodima prije no što je odlučila objaviti prvu verziju ESCO-a na svim službenim jezicima Europske unije 28. srpnja 2017.;
            
            
               (7)Višejezični popis vještina, kompetencija i zanimanja prve verzije ESCO-a stoga je primjereno donijeti kao europsku klasifikaciju u smislu članka 19. Uredbe (EU) 2016/589;
            
            
               (8)Ti bi popisi za svako zanimanje, vještinu ili kompetenciju, trebali sadržavati barem jedan pojam na svakom službenom jeziku Europske unije, jedinstveni identifikator (URI), opis, a za zanimanja i korelaciju s najnovijom verzijom Međunarodne standardne klasifikacije zanimanja (ISCO);
            
            
               (9)Iako europska klasifikacija mora biti stabilna referentna točka za potrebe internetskog višejezičnog usklađivanja za EURES i eventualno drugih platformi za zapošljavanje, bit će je potrebno redovito ažurirati zbog kretanja na tržištu rada, promjena terminologije i tehnološkog napretka. Postupak za donošenje ažurirane verzije europske klasifikacije temeljit će se na dobroj suradnji između Komisije i država članica; 
            
            
               (10)Mjere predviđene u ovoj Odluci u skladu su s mišljenjem Odbora za EURES,
            
            
               DONIJELA JE OVU ODLUKU: 
            
         
         
            
               Članak 1.
               Predmet, područje primjene i definicije
            
            
               1.Ovom se Odlukom uspostavlja popis vještina, kompetencija i zanimanja europske klasifikacije koja se upotrebljava za rad zajedničke IT platforme EURES kako je predviđeno u članku 19. Uredbe (EU) 2016/589 i utvrđuju se postupci za ažuriranje i preispitivanje tog popisa.
            
            
               2.Za potrebe ove Odluke primjenjuju se sljedeće definicije:
            
            
               (a)„vještine i kompetencije” obuhvaćaju:
            
            
               (1)„znanje” kao ishod usvajanja informacija učenjem, čime se dobiva skup činjenica, načela, teorija i praksi povezan s područjem rada ili učenja;
            
            
               (2)„vještine” kao sposobnost primjene znanja i upotrebe iskustva za izvršavanje zadataka i rješavanje problema;
            
            
               (3)„kompetencije” kao dokazanu sposobnost upotrebe znanja, vještina i osobnih, socijalnih i/ili metodoloških sposobnosti u radu ili učenju te u profesionalnom i osobnom razvoju;
            
            
               (b)„zanimanje” znači skupina poslova koji uključuju slične zadatke i za koje je potreban sličan skup vještina, dok „posao” znači skup zadataka i odgovornosti koje izvršava jedna osoba u specifičnom radnom kontekstu;
            
            
               (c)„popis” znači popis jedinstvenih identifikatora koji predstavljaju zanimanja ili vještine i kompetencije, a popraćeni su metapodacima;
            
            
               (d)„manji ispravci” znači izmjene donesenih popisa vještina, kompetencija i zanimanja europske klasifikacije radi ispravljanja pogrešaka u pisanju ili prijevodu i drugih očitih pogrešaka kojima se ne mijenja struktura klasifikacije ni značenje pojmova ili drugog sadržaja;
            
            
               (e)„uslužna platforma ESCO” znači internetska stranica na kojoj je Komisija stavila na raspolaganje javnosti klasifikaciju europskih vještina, kompetencija, kvalifikacija i zanimanja
                  2
               . 
            
            
               Članak 2.
               Sastavljanje popisa
            
            
            
               Popis vještina, kompetencija i zanimanja iz europske klasifikacije na koji se upućuje u članku 19. stavku 2. Uredbe (EU) 2016/589 mora se sastojati od: 
            
            
               (a)zanimanja objavljenih 28. srpnja 2017. na uslužnoj platformi ESCO u okviru klasifikacije europskih vještina, kompetencija, kvalifikacija i zanimanja; 
            
            
               (b)vještina i kompetencija objavljenih 28. srpnja 2017. na uslužnoj platformi ESCO u okviru klasifikacije europskih vještina, kompetencija, kvalifikacija i zanimanja.
            
            
               Članak 3.
               Ažuriranje popisa
            
            
               1.Kako bi se uzele u obzir promjene na tržištu rada, u području obrazovanja i osposobljavanja ili u terminologiji, Komisija, zajedno s državama članicama, redovito preispituje potrebu za ažuriranjem popisa vještina, kompetencija i zanimanja iz europske klasifikacije koji će se upotrebljavati na portalu EURES.
            
            
               2.Prije no što predloži donošenje ažurirane verzije popisa zanimanja, vještina i kompetencija iz europske klasifikacije na koju se upućuje u članku 2. izmjenom ili stavljanjem izvan snage ove Odluke, Komisija se savjetuje s Koordinacijskom skupinom za EURES, iz članka 14. Uredbe (EU) 2016/589, i radnom skupinom država članica o ESCO-u.
            
            
               3.Manji ispravci popisa ne smatraju se novom ažuriranom verzijom klasifikacije. Bez obzira na to Komisija preko Koordinacijske skupine za EURES i radne skupine država članica o ESCO-u unaprijed obavještava države članice o takvim manjim ispravcima, i to najmanje 30 dana prije.
            
         
         
            
               Članak 4.
               Objavljivanje popisa
            
            
               1.Europski koordinacijski ured EURES-a osigurava da taj popis zanimanja, vještina i sposobnosti europske klasifikacije, i sve njegove ažurirane verzije, budu dostupni na internetu na uslužnoj platformi ESCO.
            
            
               2.Osim toga, Europski koordinacijski ured za EURES taj popis stavlja na raspolaganje državama članicama u formatu koji im olakšava uspostavu i ažuriranje evidencije u skladu s člankom 19. stavkom 3. Uredbe (EU) 2016/589. 
            
            
               Članak 5.
               Stupanje na snagu
            
            
               Ova Odluka stupa na snagu dvadesetog dana od dana objave u Službenom listu Europske unije.
            
            
               Sastavljeno u Bruxellesu 18.7.2018.
            
            
               
                     Za Komisiju
               
               
                     Predsjednik
                     Jean-Claude JUNCKER
               
            
         
         
            
                  
                     (1)
                  
                        SL L 107, 22.4.2016., str. 1.
               
               
                  
                     (2)
                  
                        
                  
                     http://ec.europa.eu/esco